Najljepši san

Jedna riječ odzvanja mi u mislima. Tamna, ružna, mutna, kratka, mrska riječ koju neki ipak izgovaraju i shvaćaju olako, dok u drugima ta riječ izaziva tugu, žalost, nelagodu, tmurna sjećanja i suze. Mnogi su se susreli s njome, proživjeli je, osjetili, vidjeli... Da, pogodili ste. Ta teška riječ o kojoj razmišljam je - rat.

Svi mi imamo želje i snove, i sanjamo. Neki su snovi ostvarivi, a neki ne, neki mijenjaju svijet – neki ne, ali zajedničko im je da nas vesele.

Mnogi se snovi o moći, vlasti i materijalnom bogatstvu ostvaruju, ali često nedužni nastradaju da bi nečija pohlepa bila zadovoljena. A taj sanjar pretvara se u gospodina Pohlepovića, ohole, zle i loše osobnosti.

Znam o čemu razmišljate… U djetinjstvu su vas učili da se problemi ne rješavaju sukobom. Vi mislite da svi to znaju, i dalje mislite da je svijet dobar i pravedan. Možda mislite da o nekom ratu koji se događa negdje drugdje, daleko od nas, ne treba pričati ni zamarati se time, da nas se ne tiče, i bolje da se ne uplićemo jer „neće dobro završiti“.

Malo ljudi zna da moć, uspjeh, veličina i bogatstvo rastu i zrcale se u Obitelji, Prijateljima, povezanosti s Prirodom, stjecanju Znanja, Glazbi, njegovanju i razvoju Osobnosti, Knjigama koje nas potiču na maštanje i čine nas sretnjima.

Ako ste me pozorno slušali, mogli ste čuti da sam rekla da snovi mijenjaju svijet. To je istina, i u ovome trenutku znam da je svrha svih nas mladih, kreativnih, dobronamjernih, obrazovanih, bogatih (u pravome smislu), sposobnih ljudi biti na ovome svijetu kako bismo ga učinili boljim mjestom. I ja sam sanjar, sanjarim, Snovoljubac sam, njegovateljica i uzgajivačica sam snova. San koji je u mojemu svijetu na prvome mjestu san je o Miru i Dobroti. Trudim se, pokušavam, ostvarujem san.

Pomažite drugima, suosjećajte, budite brižni, slušajte, pričajte, pronađite svoje „ja“, živite punim plućima jer ćete jednoga dana biti zahvalni što ste usrećili sebe usrećivši drugoga. Sanjaj, ostvari snove, imaj svrhu i bit ćeš sretan i uspješan sanjar!

 Leona Hudorović, 7.a